b'\n_START_ARTICLE_\nAnnie Wilkes\n_START_PARAGRAPH_\nAnne Marie Wilkes Dugan, bedre kjent som Annie Wilkes, er en fiktiv figur i Stephen Kings roman Kidnappet (1987). Hun er en sykepleier som tar seg av forfatteren Paul Sheldon etter at han har kj\xc3\xb8rt utfor en vei under en voldsom sn\xc3\xb8storm. Annie er Paul Sheldons st\xc3\xb8rste beundrer, men n\xc3\xa5r hun f\xc3\xa5r vite at favorittkarakteren hennes d\xc3\xb8r i neste bok, forlanger hun at Paul skal skrive et nytt utkast. Hun tyr til voldelige metoder dersom hun ikke f\xc3\xa5r det som hun vil._NEWLINE_Romanen ble filmatisert i 1990, Misery, med Kathy Bates i hovedrollen som Annie Wilkes. Hun vant Oscar for beste kvinnelige hovedrolle for rolleskildringen, og det amerikanske filminstituttet har k\xc3\xa5ret filmfiguren til filmhistoriens 17. beste skurkeskikkelse. Laurie Metcalf spilte Annie Wilkes i et teaterstykke p\xc3\xa5 Broadway i 2015. Hun ble nominert til en Tony Award for arbeidet. Annie Wilkes som d\xc3\xb8dsengel og tortursykepleier har for \xc3\xb8vrig blitt en arketype innenfor skrekksjangeren.'